《客居萧寂归思甚浓诗以自遣》
清代·贾臻

短梦瞢腾浊酒倾，梦回酒醒记分明。来如赴约霜前鬓，得不偿劳纸上名。

除是归田学元亮，不然叱石访初平。东风吹绿河桥柳，付与离人管送迎。

作者简介：贾臻，字退崖，号运生，故城人。道光壬辰进士，改庶吉士，授编修，历官贵州布政使，署安徽巡抚。有《洛中吟》、《后洛中吟》、《如京集》、《如京续集》、《蕴声诗略》。